**Harku valla vabaühenduste Ümarlaud**

28. märtsil kell 18.30- 20.00, kokkusaamise kohaks on Muraste kogukonnakeskus.

Päevakorras:

1. Tere tulemast, Harku valla uus küla – Meriküla! Saame tuttavaks Meriküla aktivistidega!

2. Keskkonnamõjude hindamisest. Krista Kanniste (Tõlinõmme loodusselts Adra küla aktivistid) ja Val Rajasaar  (Muraste Looduskool)

3. Harku valla vabatahtlike tunnustamine – külade päev. (Muraste külaselts)

4. Vaba mikrofon – mis külades tegemisel, mis teoksil? (kõik osalejad)

Osalejad: Aule Kikas, Evar Ojasaar, Katre Kuusik (Muraste külaslets); Ander Lokna, Ivo Lukk (Alasniidu selts); Ivi Proos (Naage); Raul Leemets (Kasevälja küla selts), Kristina Nurmetalu (Vääna-Jõesuu selts); Kristiina Adamson, Aivar Adamson (Suurupi selts); Tauno Maasik, Tuuli Tomson (Adra külaselts); Kaupo Andreson(Türisalu küla), Ago Lepp (Munakivi terviserajad ja veed MTÜ); Kristo Pals (Ilmandu); Krista Kanniste (Tõlinõmme loodusselts);

Külalised: Krista Dreger (Harku vallavalitsus), Erik Sandla (Harku vallavalitsus), Kaupo Rätsepp (Harku valla volikogu liige), Margus Tammemäe (Meriküla), Andrus Saliste (Muraste)

Koosolekut juhatas: Andrus Saliste

Koosolekut protokollis: Andrus Saliste

1. **Meriküla** esindaja Margus Tammemäe tutvustas külaks saamise lugu. Alguse sai see ühistest ettevõtmistest ning tundest, et ollakse eraldi klindipealsetest küladest (Ilmandu, Muraste, Suurupi). Külaseltsi kogemust on saadud varasemalt Muraste külaseltsi juhatuses osaledes. Aktiivsed on oldud samuti Tilgu sadama tegemistes ja erinevate tegelusseltside tegemistes. Kuna küla on ametlikult alles kinnitatud, siis oma külaseltsi kui ametlikku organisatsiooni veel loodud ei ole aga käesoleva aasta eesmärgiks on see küll. Ühiseks mureks on Tilgu tee kasutus ja tee olukord, samuti ühiste tegelusalade puudumine (v.a. Tilgu Sadam). Meriküla rahvas lubas jätta mererannad avatuks ning samuti ligipääsu Peeter Suure merekindluse objektidele. Ümarlaua liikmed tervitasid uut küla ja soovisid jõudud ning andsid lubaduse noort kogukonda aidata.
2. **Keskkonna mõjudest, nende hindamisest, protsessidest Tõlinõmme rajatava Karavanpargi näitel.** Kohalikel on erinevad arvamused, kas selline äritegevus peaks looduse ja väikeküla territooriumil olema. Millist mõju see avaldaks loodusele ja keskkonnale üldse? Kas tegemist on ajutise elumaaga või ärimaaga? Tegemist on ühest küljest tõsise katsega tekitada Harku valda majutusteenus, millest meie vallas on karjuv puudus. Tõsi selle kasutajad on spetsiifilised, elik automatkajad, näitena Vanamõisa karavanpark. Keskkonna mõjude hindamine on oluline kuid äritegevust lihtsalt emotsioonide tõttu piirata võimatu. Kogu protsess vajab avalikkuse tähelepanu ja kaasamist. Harku vallas algavad 2018 valla arengukava uuendamisprotsessid ja turism kui üks oluline on samuti arengukavas käsitletav. Kindlasti on oluline selles protsessi ka osaleda!
   1. Teise teemana tõstatus Adra küla poolt aga lisaks tõsine probleem – ATV-de ja Off-Road autodega metsas ja matkateedel sõitmine, nende radade lõhkumine. Näited võimalik taasesitada. Teemapüstitus tõi mitmeid teisi näiteid ka. **Kokku lepiti:** Kaardistada sellised kohad, kus ebaseaduslikult sellist tegevust viljeletakse ning esitada need andmed koos fotojäädvustuste ning asukoha seletusega vallavalitsusse aadressile [harku@harku.ee](mailto:harku@harku.ee). Vallavanem Erik Sandla lubas, et vastava info saabumisel asutakse sellega tegelema – info kaardistatakse ja edasiste tegevuste jaoks kaastakse ka kogukonda.
3. **Külade päev 2018**, Teemaks Vabatahtlike tunnustamine. Aule Kikas tutvustas ideed, kus antud aastal on küladepäev teist moodi. EV100 valguses on eriti oluline hoida meie riigi inimesi, eriti neid, kes vabatahtlikuna annavad endast rohkem kui võiks oodata. Korraldusmeeskonda on kaasatud häid inimesi ka laiemalt kui Muraste külast, kes peakorraldaja. **Üleskutse ka kõigile küladele ning vallavalitsusele:** Märgata vabatahtlikke, kes panustanud meie koduvallas inimeste, kogukonna, abivajavate, looduse, valdkondade abistamisse. Vastavad inimesed kaardistada ning edastada info [kogukonnakeskus@muraste.ee](mailto:kogukonnakeskus@muraste.ee) Tunnustussündmus Küladepäev 2018 toimub ilmselt oktoobri teises pooles aga asjaolude täpsustades täpsem info juba peagi ka edastatakse.
4. **Vaba Mikrofon:** Andrus Saliste oli palunud Harku valla volikogu liiget Kaupo Rätseppa Ümarlauale kommenteerima oma seisukohti Harku Valla Teataja (14.märtsil,2018) rubriigis „volikogu liikme kolumn“. (<http://www.harku.ee/documents/2846103/18332822/05.+Harku+Valla+Teaja+%2814.03.2018%29.pdf/ececa0bf-088c-489f-89a1-b6b6b2334e25>)

Eelmine vallavanem ja praegune volikogu liige K.Rätsepp kirjutas oma kolumnis koostööst kogukonnaga. Kaupo Rätsepp analüüsib kogukondade rahastamist: „Vald on võimaldanud aktiivsetele kogukondadele ruumid, kattes ruumide kasutamisega kaasnevad kulud, aga ka tasustades kogukonnajuhtide töö ning toetades kogukondade ettevõtmisi. Paraku laabub koostöö erinevalt. Seniste kogemuste põhjal näen, et küsimused kogukonna juhi rollist ja tema tasustamise põhimõtetest vajavad avalikku arutlust, et kujundada ühine mõistmine ja ühiskondlik kokkulepe“.

See on väga oluline, et pikaajalise kogemusega vallavanem peab tähtsaks koos valla külade esindajatega arutada, milline on kogukonna juhi roll ja milliste põhimõtete järgi peaks kogukonna juhte tasustama. Kindlasti aga saab see olla vaid dialoogivormis.

Edasi arutleb K.Rätsepp artiklis järgmiselt: „Kas omavalitsus peaks kogukonna juhtidele maksma töötasu, peaks see töö olema vabatahtlik või olema tasustatav hoopis liikmemaksudest? Kui omavalitsus maksab kogukonna juhile töötasu, kas on aktsepteeritav tema aktiivne tegevus kohalikus poliitilises elus“?

Viimane retooriline küsimus K.Rätsepa artiklis, kui kogukonna juhti (näiteks külaseltsi esimeest või liiget) valla eelarvest tasustatakse, siis kas see peaks välistama tema aktiivse tegevuse kohalikus poliitikas, tekitas FB-i kogukonnas („Harku valla elanikud“) teravat kriitikat. Samuti ei tohiks sassi ajada ja/või võrdsustada kogukonnajuhi ja kogukonna teenuseid pakkuva organisatsiooni rolli. K.Rätsepp ise sellele küsimusele oma artiklis ei vastanud ehk nii oluline küsimus jäi paraku „õhku rippuma“.

Ümarlaual kogukonna juhtide tasustamise teemat põhjalikumalt ei arutatud, asju selgeks ei räägitud. Samuti ei analüüsitud olukorda, kui palju on vallas neid „kogukonna juhte“, kellele ja kas tasu makstakse, milliste kogukonna ruumide kulutusi vald tasub, millises mahus, milliste kriteeriumide järgi inimeste tegevust rahastatakse ja ruumide kulutusi kaetakse jne. Need teemad peaksid olema avalikud ja kogukonna liikmetele vabalt kättesaadavad. Kuna see temaatika jäi lõpuni arutamata, siis ühel järgmistest Ümarlaudadest võiks antud temaatikat käsitleda kui ühte põhiteemat. Kindlasti kasutada ka varasemate aastate statistika (rahastus, teenuste ülevaade, kasusaajate hulk, sisu).

Kindlasti peaks Harku Valla Teataja nimetatud probleeme põhjalikult ja inimestele arusaadavalt analüüsima ning valla häälekandjas kajastama. Täna ei ole meie vallas aga kokku lepitud kindlat mehhanismi, kuidas kogukonnale olulised ja avalikku huvi pakkuvad teemad jõuaksid valla häälekandjasse. Lahenduseks võiks olla lehe esindaja viibimine Ümarlaual ning seejärel Ümarlaua protokolli toel ka valla lehes Ümarlaual räägitu kajastamine.